《送咸宁陈令完夫移官吴郡》
宋代·贺铸

蒿莱东郭居，长者车成辙。
礼经尚往来，岂为我辈设。
临分怀出饯，津远舟速发。
十月雁啼寒，沧波洒微雪。
送君一樽酒，孤饮聊耳热。
会取屈平书，商声歌九阕。
开正到吴郡，阳暖张灯节。
两地见梅花，相思不同折。
官闲羁绁□，陈迹得搜阅。
虎去丘隧空，燕惊宫火灭。
廊倾罢鸣屧，兰劚香迳绝。
逮□故时人，唯余剑池月。
名城见图绘，丹墨殊灭裂。
细与赋新诗，长封寄天末。
老狐首丘志，客子敢忘越。
未死定归东，柴荆昼常闭。
右军领妙语，年大不堪别。
况复鱼鸟情，飞沈方此诀。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。